Kristoffer Brækken

Kristoffer Brækken (født 5. september 1885 i Beitstad i Nord-Trøndelag, død 20. november 1971) var en norsk gårdbruker, forretningsfører og politiker (V).

Han var sønn av gårdbruker Jakob Brækken og Anne Røsæg, og giftet seg i 1907 med Eleonora Thun fra Verran. Han drev slektsgården Brekken i Beitstad 1909–1947. Ved siden av gårdsdriften var han herredskasserer i Beitstad 1905–1923, kasserer i Beitstad kommunale elektrisitetsverk 1915–1918 og forretningsfører for herredets provianteringsråd under den første verdenskrig. Han var revisor i NTE og Folla Tresliperi 1920–1924 og for Fylkesbilene 1923–1942. Brækken ble fylkesrevisor i Nord-Trøndelag fylkeskommune i 1926 og revisjonssjef i 1934, og fratrådte stillingen i 1945.

Brækken var en tid medlem av Beitstad herredsstyre for Venstre, og satt som ordfører 1926–1928.

Brækken var virksom som lokalhistoriker på sine eldre dager.

Referanser 

Ordførere i Beitstad
Venstre-ordførere i Nord-Trøndelag
Norske embets- og tjenestemenn
Norske bønder
Personer fra Steinkjer kommune